Andrej Plenković sve je nervozniji. Premijeru i šefu HDZ-a gotovo se svakodnevno otvaraju novi frontovi, a požare je, čini se, sve teže gasiti.

No, napadi na Plenkovića ne stižu iz razmrvljene oporbe, nego iz vlastitih redova. Nakon što ga je Darko Milinović, ličko-senjski župan i bivši član Predsjedništva HDZ-a kojeg je izbacio iz stranke, otvoreno optužio da je HDZ odvukao u lijevi centar, uslijedio je poziv vukovarskog gradonačelnika, HDZ-ovca Ivana Penave, na prosvjed protiv šutnje htvatskih institucija zbog nerješavanja ratnih zločina. A onda su se jučer oglasile i najutjecajnije braniteljske udruge...

Pitanje većine

Da je Plenković krajnje ozbiljno shvatio ono što se događa, moglo se primijetiti jučer iz njegovih odgovora novinarima u Puli dok je obilazio brodogradilište Uljanik. Na pitanje o zahtjevu braniteljskih udruga da se Pupovca izbaci iz saborske većine, Plenković je uzvratio: “Neće meni nitko kao predsjedniku HDZ-a birati partnera i odlučivati tko će biti parlamentarna većina”.

No, predsjednik Udruge specijalne policije Zoran Maras jučer je demantirao napis iz jednih novina da su tražili raskid koalicije HDZ-a i SDSS-a.

- Niti smo to tražili, niti možemo. Mi smo samo tražili da se Milorad Pupovac očituje o Domovinskom ratu i Oluji. Zato ćemo u ponedjeljak ili utorak uputiti zahtjev predsjedniku Sabora, Odboru za ratne veterane i saborskim klubovima da se održi tematska sjednica i da se zastupnici očituju o ponašanju Pupovca, ali i da se on sam očituje o Domovinskom ratu, Oluji, ali i o politici Srbije u posljednje vrijeme jer često ide kod Aleksandra Vučića - rekao nam je jučer Maras. Pupovcu posebno zamjeraju što je bio na skupu u Bačkoj Palanki na kojem je Vučić izjednačio Hrvatsku s nacističkom Njemačkom.

- Nas ne zanima Vučić, nego nas zanima podržava li Pupovac njegovu politiku - rekao je Maras. Dodao je da podržavaju Penavinu inicijativu o prosvjedu te da će se braniteljske udruge odazvati.

Plenković je, pak, odgovarajući novinarima, jučer i u vezi s Penavinim komentarima i u vezi s prosvjedom bio puno oštriji negoli prijašnjih dana, kad su on i vodeći ljudi stranke govorili “da će s Penavom razgovarati” i da nema govora o nekim sankcijama za njega. Rekao je da kao čovjek i predsjednik HDZ-a i premijer želi da se počinitelji kazne, ali da nema razumijevanja za način na koji je Penava upozorio na tu situaciju.

- Ići na emocije onih koji su najviše stradali, u situaciji kada je to zločin koji se dogodio prije 27 godina, i u ovoj situaciji dati povoda onima kojima je interes srušiti parlamentarnu većinu, to je drugi sport - izjavio je Plenković.

Igre

Vrhu HDZ-a očito je jasno u što se sve prosvjed u Vukovaru može pretvoriti. A strah da bi se on mogao oteti kontroli, nije bez razloga. Penavinoj inicijativi, naime, dosad su podršku dale braniteljske udruge, ali i udruga U ime obitelji Željke Markić, koja sa svoje strane vodi i bitku protiv ministra uprave Lovre Kuščevića zbog brojanja potpisa za referendum. A pretpostavlja se da će se za Vukovar uputiti i autobusi iz Like...

Ni datum prosvjeda 13. listopada nije odabran slučajno. Naime, od 12. do 14. listopada u Vukovaru se održavaju sportske igre Hvidre pod pokroviteljstvom predsjednice Kolinde Grabar Kitarović. Događaj je to koji se održava svake godine, a lani u Makarskoj na igrama se okupilo oko 1500 ratnih invalida. U programu sportskih igara, kako doznajemo, trebao bi nastupiti Marko Perković Thompson, a bit će tamo nesumnjivo i Velimir Bujanec sa svojim pristašama, koji za dva tjedna počinje s novom sezonom emisije “Bujica” kao stalnim poligonom napada na Vladu.

Očito je da je Andrej Plenković, kao svojedobno Zoran Milanović, dobio svoj šator, ali u Vukovaru.

Uz sve te elemente, vukovarski prosvjed bit će teško zadržati pod kontrolom. Sve govori da bi se on mogao pretvoriti u veliki prosvjed protiv Plenkovića i Vlade. Šef Udruge specijalne policije Maras jučer nam je, na upit hoće li prosvjed izmaknuti kontroli, rekao da neće.

- Branitelji su često prosvjedovali i nije bilo nereda. Ovdje je u pitanju samo očaj ljudi iz Vukovara da se to riješi. Ako su mogli dati tolike milijune za Agrokor, mogu i ovdje - rekao je Maras.

No, mnogi u braniteljskim krugovima smatraju da će prosvjed biti teško kontrolirati.

- Puno je elemenata sa strane, teško da će sve biti pod kontrolom. To će sigurno prerasti u izraz nezadovoljstva Vladom, koja ništa ne čini. Plenković ‘spušta’ vatru, ali je ne gasi. A vatra će otići daleko - kaže izvor iz braniteljskih krugova. Dodaje kako je glavni problem što se s ljudima ne razgovara.

- Sve je počelo s ministricom obrazovanja Blaženkom Divjak, s kojom smo tražili sastanak oko uvrštavanja Domovinskog rata u kurikulum. Nije htjela razgovarati, nego je poslala svoje ljude koji su nam rekli da nas oni mogu samo saslušati. Tako i Plenković sve prebacuje na ministra Tomu Medveda, a što on može učiniti. Jedino Plenković sve to može presjeći. A on se, umjesto da nas pozove i razgovara s nama, ponaša bahato. Zbog ovih smo stvari napadali SDP, a ovo je još gore - kaže izvor iz braniteljskih krugova.

Revolt

Glavni i politički tajnik HDZ-a Gordan Jandroković i Lovro Kuščević jučer se nisu javljali na pozive. Dio HDZ-ovaca, međutim, na sve što se događa gleda kao na “nagrizanje Plenkovića”.

- Prosvjed je okidač za šire nezadovoljstvo. To je samo povod. Plenkovićevo ponašanje izaziva revolt među ljudima. Sve je počelo s njegovim nametanjem Istanbulske konvencije i svađom s Crkvom, a dalje se stvari samo urušavaju. Takvo je raspoloženje i među članstvom i biračima. Plenković za sada samo kupuje vrijeme, ali pitanje je kad će balon puknuti - komentirao je jedan član HDZ-a.